Hochoza

Hochoza ( Drachhausen) je delnjołužiska wjes a gmejna w braniborskim wokrjesu Sprjewja-Nysa. Leži we wysokosći 61 metrow nad mórskej hładźinu mjez Choćebuzom w juhu a Luboraskej holu w sewjeru a ma něhdźe 800 wobydlerjow. Słuša do připóznateho sydlenskeho ruma Serbow w Braniborskej a k wonym delnjołužiskim gmejnam, w kotrychž je delnjoserbšćina hišće žiwa. Kóžde druhe lěto je Hochoza nimo Budyšina a Chrósćic zarjadowanišćo Mjezynarodneho folklorneho festiwala Łužica. Hochoza je dźěl Picnjanskeho hamta.

 Geografija 
Gmejna nadeńdźe so něhdźe 15 kilometrow sewjernje Choćebuskeho stareho města a dźesać kilometrow južnje Luboraza při južnej kromje Luboraskeje hole. Susodne gmejny su Luboraz na sewjeru, Turnow-Pśiłuk a Drjenow na wuchodźe, Choćebuz a Dešno-Strjažow na juhu kaž tež Smogorjow-Prjawoz na zapadźe.

Južnje wot gmejny ćečetej Sprjewja a Małksa.

 Gmejnske dźěle 
K Hochozy słušeja wjesne dźěle Hugon (němsce Aue, do 1937 Plonitza), Wjas (Dorf), Pěski (Sand) a Pódgóla (Heide). K tomu přińdźetej wobydlenej městnje Gólnikaŕnja na Dołku (Forsthaus Kiefernheide, do 1937 Dolk) a Gólnikaŕnja w Škrjokach (Forsthaus Tannenwald).

 Wobydlerstwo a rěč 
Po statistice Arnošta Muki měješe Hochoza srjedź 1880tych lět 1138 wobydlerjow, z nich 1038 Serbow (91 %) a sto Němcow. Arnošt Černik zwěsći w lěće 1956 serbskorěčny podźěl wobydlerstwa wot hišće 73,5 %, štož bě jedyn z najwjetšich podźělow we wšěch delnjołužiskich gmejnach.

 Žórła 

 Wotkazaj 

Kategorija:Sydlišćo we wokrjesu Sprjewja-Nysa
Kategorija:Sydlišćo w Delnjej Łužicy
Kategorija:Gmejna w Braniborskej
Kategorija:Wokrjes Sprjewja-Nysa
Kategorija:Sydlišćo w serbskim sydlenskim rumje
Kategorija:Cyrkwinska wjes